**Кэбээйи улууhун үѳрэҕэриитин салалтата**

**В.Е.Колмогоров аатынан Сииттэ орто оскуолата**

**Т.Е.Сметанин о5олорго анаан суруйбут айымньыларын үөрэтиигэ туттуллар ньымалар**

**(доклад)**

**Толордулар:**

Петрова Ульяна Васильевна,

 Винокурова Евдокия Ильинична,

Дьяконова Агафья Николаевна –

В.Е.Колмогоров аатынан

Сииттэ орто оскуолатын

алын кылаас учууталлара

ИhИНЭЭҔИТЭ

1.Киириитэ

* 1. Т.Е.Сметанин – оло5о, айар үлэтэ
	2. Тимофей Сметанин өлбөт – сүппэт айымньылара

 2 баһа. Т.Е.Сметанин айымньыларын уруокка үөрэтии ньымалара

 3.Түмүк

 4.Туhаныллыбыт литература

Суруйааччы, буойун, Аҕа дойдуну көмүскүүр Улуу сэрии кыттыылааҕа - Тимофей Егорович Сметанин сүүрбэ аҕыс сылы кыайбат да олордор, норуотугар баай уус-уран нэһилиэстибэни биэрбитэ. Кини кылгас эрээри, чаҕылхай олоҕун, айар талаанын бүтүннүүтүн Ийэ дойдутугар, норуотугар анаабыта.

**Тоҕоостооҕо:** Саха уус – уран литературатын сайдыытыгар биир биллэр – көстөр өҥөлөөх биир дойдулаах суруйааччыбыт, оҕолорго анаан суруйбут айымньыларын ис хоһоонун арыйыыга, биллэриигэ аныгы үөрэх араас ньымаларын туттуу олус **тоҕоостоох** дии саныыбыт.

**Сыала:** Т.Е.Сметанин оҕолорго анаан суруйбут айымньыларын ис хоһоонун алын сүһүөх кылаас үөрэнээччитэ түргэнник ылынарыгар, аныгы үөрэх араас ньымаларын туһаныы.

**Соруктар:** - Т.Е.Сметанин олоҕун, айар үлэтин үөрэтии, ырытыы;

- аныгы үөрэх араас ньымаларын үөрэтии;

-аа5ыы уруогар үөрэтиллибит аныгы ньымалары киллэрии, туһаныы;

- аныгы үөрэх араас ньымаларын туьаннахха оҕоҕо өйдөнүмтүөтүн кэтээн көрүү.

**Сабаҕалааһын:** Т.Е.Сметанин оҕоҕо аналлаах айымньыларын аныгы үөрэх араас ньымаларын туһанан үөрэттэххэ, үөрэнээччигэ тиийимтиэ, өйдөнүмтүө буолара саарбаҕа суох.

* 1. **Т.Е.Сметанин – оло5о, айар үлэтэ**

Тимофей Егорович Сметанин 1919 сыллаахха сэтинньи 25 күнүгэр Орто Бүлүү улууһун кырыы нэһилиэгэр Чачыга (кэлин Кэбээйи нэһилиэгэ, Кэбээйи улууһа) дьадаҥы дьиэ кэргэҥҥэ төрөөбүт. Аҕата Егор Николаевич иккис кэргэниттэн Левина Анастасия Степановнаттан үс оҕоломмут, Тимофей бастакылара этэ.

Оскуолаҕа хойутаан, төрөппүттэриттэн көҥүлэ суох, 11 сааһыгар 1930 сыллаахха, үөрэх дьыла бүтэрэ чугаһаабытын кэннэ киирбит. Оскуолаҕа ордук ахсаан, уруһуй уруоктарыгар сөбүлээн үөрэммитэ. 1933 сыллаахха ситиһиилээхтик төрдүһү бүтэрбит. Онтон Намҥа киирэн суоччут куурсун бүтэрэн 1934 сыл олунньутуттан колхуоһугар суоччут буолбут. «Төрдүскэ Егоров Гаврил Иванович - Биилин диэн учуутал үөрэтэ сылдьыбыта. Кини поэт этэ. Тима биһикки учууталбытын үтүктэн, киниттэн үөрэнэн, хоһоон суруйар идэлэнэн барбыппыт. Биилин сотору-сотору «Үөрэх ыҥырыыта» диэн Эллэй хоһоонун өйүттэн нойосуус ааҕара. Онтон ыла куоталаһа-куоталаһабыт хоһоону өйбүтүттэн аа5ар, артыыстыыр идэлэммиппит» - диэн Иван Романович Петров ахтар.

1936-37 үөрэх сылларыгар Кэбээйи оскуолатыгар кэлин биллиилээх поэт буолбут Пантелеймон Тулааһынап директорынан үлэлии сылдьан литературнай куруһуок ыыппыт. Ол куруһуокка Тимофей актыыбынай чилиэнинэн буолбут, илиинэн таһаарар сурунаалларыгар худуоһунньуктаабыт.

1938 сыллаахха потребкооперация техникумун бухгалтерскай отделениятыгар киирбитэ. Оччолорго литература5а саҥа киирэн, көстөн эрэр Семен, Софрон Даниловтары, Леонид Попову, Баалы уонна Иннокентий Эртюковы ыкса до5ордоспута. Техникумҥа үөрэнэр кэмиттэн саҕалаан уус-уран литератураҕа бэйэтэ туспа куоластаах, суоллаах-иистээх киирэн испитэ.

1941 сыллаахха бэс ыйын 22 күнүгэр фашистскай Германия социалистическай Ийэ дойдубутугар уоран сэриинэн саба түспүтэ. Аҕа дойдуну көмүскүүр Улуу сэрии саҕаламмыта. Аҕа дойдуну көмүскүүр сэриигэ Советскай Союз норуоттара бүтүннүү туруммуттара. Ол иһигэр саха суруйааччылара эмиэ көҥүл, дьол иһин охсуһар норуот маҥнайгы кэккэтигэр турбуттара.

1942 сыллаахха техникуму бүтэрэн, төрөөбүт оройуонугар потребобществоҕа ревизор-бухгалтерынан үлэлээн иһэн, атырдьах ыйын 24 күнүгэр Кэбээйи оройуонун военкоматынан сэриигэ ыҥырыллан, Аҕа дойдутун кѳмүскүү барбыта.

Поэт кыайыыга, инникигэ эрэлин туһунан маннык тыллары суруйар:

Быраһаайдарыҥ, кэрэ доҕотторбут,
Быраһаай, быстах кэмҥэ,
Саха сирэ – көҥүл олохпут!
Кэтэһиҥ, доҕоттоор, кэлиэхпит,
Эрэниҥ, биһиги эргийиэхпит –
Сэрии кыайыылаах бүтүүтэ,
Сир ньуурун тупсуута…

Кини сулууспалыыр чааһа 1943 сыллаахха кулун тутар 18 күнүгэр фроҥҥа аттаммыта. Сметанин 284-с минометнай полка састаабыгар баара. Хотугулуу-Арҕааҥҥы, 2-с Прибалтийскай фроннарга уонна Курскай таһынааҕы кыргыһыыга сэриилэспитэ. Сэрии хонуутугар соло буоллар эрэ суруйбут хоһоонноругар поэт бэйэтин дириҥ иэйиитин арыйан, Ийэ дойдутун муҥура суох таптыыр, кини көҥүлүн, дьолун иһин олоҕун да биэрэргэ бэлэм патриот уобараһын айбыт. Сэрии кэмигэр суруйар дьарыгын быраҕан кэбиспэккэ, “Босхоломмут дэриэбинэ”, “Хааннаах хара баттах”, “Саха нууччабын…”, “Саллаат”, “Сүрэхтэн кэпсэтии” уо.д.а. хоһооннорун суруйбута.

1944 сыллаахха тохсунньу ыйга Тимофей Сметанин көхсүгэр таптаран охсуһуу толоонугар охтубут. Бааһырыыта улахан буолан, госпитальга ыыппыттар. Онно сытан суруйбут “Абааһы көрүү” хоһоонугар этэр:

Суостаах-суодаллаах сурахтан да буолбатах,
Сурунаалларга тахсар снимоктан да буолбатах,
Икки харах илэ көрөн сөхпүтүнэн,
Икки илии тутан-хабан билбитинэн,
Олох тымырын боппуттарга,
Оҕо хаанын тохпуттарга
Өһөгөйдөөх өс-саас үөскээтэ,
Өлүү сүрэҕи уотунан күөртээтэ.

Госпитальга өр эмтэнэн баран, 1944 сыллаахха саас Советскай Армия кэккэтиттэн доруобуйатынан босхолонон “Бойобуой үтүөлэрин иһин”, “Хорсунун иһин” мэтээллэрдээх дойдутугар эргиллэн кэлбитэ. Төрөөбүт дойдуга эргиллии үөрүүтүн поэт

Истиҥ хоһоон­норугар эппитэ:

Көрөрдөөх эбиппин ээ
Күндү Ленам күөх уутун,
Харахтыырдаах эбиппин ээ
Хара суһуох долгунун!

Доҕор кыыс умнубатах тапталын мүөтэ
Туоххаһыйбыт сүрэхпин ититтэ,
Сир ийэм, бар дьонум үөрэ көрсүһүүтэ
Сэрии түөрбүт бааһын эмтээтэ.

Тимофей Сметанин ити сыл Дьокуускайдааҕы педагогическай институт историческай факультетыгар үөрэнэ киирбитэ. Кини комсомол уобаластааҕы комитетын иһинэн тэриллибит литературнай түмсүү чилиэнэ этэ. Суруйааччылар союзтара тэрийэр үлэлэригэр актыыбынайдык кыттар. Онтон Улуу Кыайыы күнэ тиийэн кэлбитэ. Суруйааччылар бары мустан Кыайыы күнүн бэлиэтээбиттэр.

Тимофей Сметанин Аҕа дойду сэриитигэр уонна оҕолорго аналлаах айымньылары суруйар. Аҕа дойду сэриитин тематыгар суруллубут хоһооннорун түмэн 1945 сыллаахха “Саллаат сүрэҕэ” диэн хомуурунньугу бэчээттэппитэ. Эмиэ ити темаҕа “Егор Чээрин” диэн сэһэнэ 1947 сыллаахха биллэриллибит оҕо литературатыгар бас­тыҥ айымньылар иһин республикатааҕы куонкуруска иккис бириэмийэни ылбыта. Өссө маны таһынан оҕолорго аналлаах үс кинигэтэ тахсыбыта.

1945 сыллаахха ыам ыйыгар Саха государственнай хоругар үлэлиир Матрена Григорьевна Тарасовалыын олоҕун холбообута. Үрдүк үөрэх үлүскэнэ, оҕолонуу үөрүүтэ суруйааччы айар үлэтигэр өссө эбии өрө көтөҕүллүүнү аҕалбыта.

1946 сыл күһүнүгэр Покровскай бөһүөлэгэр көһөн кэлэн “Советтар знамялара” оройуон хаһыатыгар литературнай сотруднигынан киирбитэ. Онно олорон уус-уран кэпсээннэри, хоһооннору, очеркалары суруйара. “Куоска олоҥхото” диэн кинигэни бэчээттэппитэ. 1947 сыллаахха сэрии иннинээҕи хоһоонноруттан, саҥалары эбэн “Көрүдьүөс күн” диэн кинигэни бэчээттэтэр. Саха ааҕааччыларыгар биэрбит бөдөҥ айымньыта “Лоокуут уонна Ньугуһун” драма ис тыына поэт сэрии кэмигэр суруйбут хоһоонноругар күүрээннээхтик эппит өйүн-санаатын салҕыыр. “Атын киһи оҕото”, “Кыһыл былааттаах кыыс” пьесалары суруйбута.

Онтон доруобуйата мөлтөөн бөһүөлэк балыыһатыгар эмтээбиттэр. 1947 сыллаахха атырдьах ыйын 4 күнүгэр Покровскай балыыһатыгар 28 сааһын ситэ туола илик Сметанин бу олохтон туораабыта.

**1.2. Тимофей Сметанин өлбөт – сүппэт айымньылара**

Тимофей Сметанин ыччат уонна о5о суруйааччытын быhыытынан ордук биллэр. Дириң реалистическай ис хоһоонноох, үрдүк уус-уран таһымнаах, бэргэн, уран тыллаах

айымньылара дьиҥ олоххо баартан төрүттээхтэр. Суруйааччы элбэх айымньылара киhини тардар эмоциальнай күүстээхтэр, оннук айымньылары кини эңэрдээн, хайдах эрэ ыллаан эрэрдии долгуйан, ис сүрэ5иттэн аа5ара истээччи киһиэхэ ордук тиийимтиэ буолара. Аа5ааччыны куруутун үтүө5э-кэрэ5э угуйар уйа5ас айылгылаахтар, сэргэх юмордаахтар.

Тимофей Сметанин олус кылгастык да олорон аастар, олус элбэх кэрэ айымньылары норуотугар бэлэхтээбитэ. Суруйааччы о5олорго анаабыт айымньылара: «Күѳрэгэй», «Куоска олоңхото», «Кыhыл былааттаах кыыс» пьеса, «Уол уонна эhэ» сценка. Кини о5олорго суруйбут Мэхээлэчээн булчут бэл этэрбэhэ чаархаан буолар, тѳбѳтүгэр кус сымыыттыыр, кутаттан бѳрэ таhаарар, онноо5ор кини эhэни миинэн турардаах. Ити курдук омун, кырдьык икки ардынан кэпсээннэрэ киhини куллэрэрэ сүрдээх. Суруйааччы айымньыларыттан биhиги иккис кылааска «Эhэ туhунан остуоруйатын», үhүс кылааска – «Кѳрүдьүѳс күн», «Манчаары» , «Куоскалар уонна саhыл» диэн айымньыларын, тѳрдүс кылааска – «Куhу ура5аhынан да бултуурбут», «Тѳбѳбѳр кус сымыыттаабыта, ѳлѳр суолтан бѳрѳ быыhаабыта» диэн кэпсээннэрин кытта билсиспиппит, аахпыппыт. Тимофей Сметанин суруйар тылы кѳрдѳѳх, уран, онон о5ону түргэнник тардар.

**2 баһа. Т.Е.Сметанин айымньыларын уруокка үөрэтии ньымалара**

Төрөөбүт төрүт тыл хас биирдии киһиэхэ былыр-былыргыттан тиийэн кэлбит, норуот баай опытын, билиитин – көрүүтүн көрдөрөр ураты суолталаах. Онон төрөөбүт тылбыт сайдарын туһугар о5ону кыра эрдэ5иттэн сайыннарыахха үөрэтиэххэ-такайыахха наада. Алын сүһүөх кылааска аа5ыы уруогун сүрүн соругунан оҕолору табатык, тургэнник, өйдөбүллээхтик, хоһоонноохтук ааҕыы, оҕо ситимнээх саҥатын сайыннарыы, оҕо санаабыт санаатын төрөөбүт тылынан сатаан саҥара, суруйа үөрэтии буолар.

**Оҕо уратытык толкуйдуур, саҥарар, ис санаатын этинэр (креативное мышление) буоларыгар туттуллар ньымалар.**

1. Оонньуу нөҥүө үөрэтиини.
2. Бөлөҕүнэн үлэ.
3. Ураты(нестандартные) ньыманы туһанан үөрэтии.
4. Цифровой технология, “Хахут” приложениенан ылбыт билиини бэрэбиэркэлээһин.
5. Проект-комикс нөҥүө оҕо айар, кэпсиир дьоҕурун сайыннарыы.

**Оонньуу нөҥүө үөрэтии ньымата**

Уруокка оҕо көҕүн үрдэтэр сыалтан, араас хабааннаах **оонньуулары** киллэриэххэ сөп.

**1 оонньуу “Мухобойка”**  учуутал дуоска5а ыйытыктар эппиэттэрин суруйар. О5олор хамаанда5а арахсан, биирдии-биирдии дуоска5а тахсан ыйытыкка соптоох эппиэти булан таба охсоллор. Маннык оонньууга о5о түргэнник толкуйдуур, хамаанданы кытары бииргэ үлэлиир дьо5ура сайдар.

**2 оонньуу “беговой диктант”** аахпыт текстэн абзац бэриллэр. Биир о5о суруйааччы, атыттар этэн биэрээччи буолаллар. Диктант сөпкө суруллуутун учуутал бэрэбиэркэлиир.

**3 оонньуу “Пазл”** Биир айымньыны чаастарга арааран, биирдиилээн оҕолорго бэриллэр. Биир оҕо истээччи буолар. Атыттар аахпыт кэрчиктэриттэн тугу өйдөөбүттэрин, истээччи оҕоҕо кэпсииллэр. Бары бэлэм буоллахтарына, учуутал айымньы ис хоһоонугар олоҕуран оҥорбут ыйытыктарыгар истээччи эппиэттиир.

**4 оонньуу “Сөбулэһэбин” “Утарабын”** айымньыны ааҕан, ырытан баран, оҕону толкуйдатар (креативнай) ыйытык биэрэр. Үөрэнээччилэр **“Сөбулэһэбин” “Утарабын”** диэн түмүккэ кэлэн икки бөлөххө арахсаллар. Санааларын атастаһалларыгар бириэмэ бэриллэр. Бу оонньуу түмүгүнэн оҕо санаатын аьаҕастык. ырытан этэргэ үөрэнэр. Маннык ыйытыкка биир чопчу эппиэт бэриллимиэн сөп.

**5 оонньуу “Умайа сылдьар мээчик”** үөрэнээччилэр аахпыт айымньыларын ис хоһоонунан ыйытык бэлэмнээн кэлэллэр. Кумааҕыга суруллубут ыйытыктары учуутал мөһөөччүккэ угар. Мээчиги оҕолор бэйэ-бэйэлэригэр бырахсаллар. Учуутал ытыһын таһыныытыгар кимиэхэ мээчик илиитигэр хаалбыт оҕо ыйытыкка эппиэттиир.

**Бөлөҕүнэн үлэ**

Кыра кылаас оҕолоугар бөлөҕүнэн үлэлэтии олус табыгастаах ньыма буолар. Маннык үлэ түмүгэр оҕо санаатын этэр, толкуйдуур дьоҕура сайдар.

**1 ньыма.** Бу үлэни уруок саҕаланыыта, хатылааһыҥҥа туттуохха соп. Учуутал кылааска аахпыт айымньыларыгар олоҕуран ыйытыктары толкуйдуур. кылаас 4-5 киһилээх хамаандаҕа хайдыһар. Ыйытыкка оҕо бастаан толкуйдуур. Учуутал ытыһын таһыннаҕына – иккиэ буолан толкуйдууллар, ырытыһаллар. Өссө биирдэ таһыннаҕына – бөлөҕүнэн толкуйдууллар уонна биир сөптөөх эппиэти кылаас иннигэр этэллэр. Атын бөлөхтөр эмиэ эппиэттэрин этиммиттэрин кэннэ учуутал сөптөөх эппиэти этэр.

**2 ньыма.** Айымньыттан ылыллыбыт геройдар, предметтэр ааттарын суруйан мөһөөччүккэ угуллар. Кылаас икки бөлөххө хайдыһар. Биир хамаандаттан биир оҕо тахсар, мөһөөччүктэн хостоон ылбыт тылын саҥарбакка мимиканан көрдөрөр. Онтон атын хамаанда оҕото тахсан бэйэтин хамаандатыгар көрдөрөр. Хамаандалар бириэмэ иһигэр хас тылы таайбыттарынан кыайыылаах буолаллар.

**Ураты (нестандартные) ньыманы туһанан үөрэтии**

Оҕо ылбыт билиитин түмэр сыаллаах остуол оонньууларын туһаныахха син.

 Оҥоһуллубут кыттааччы схеманан куубугу быраҕан хаамар. Тохтообут сиригэр баар ыйытыкка хоруйдуур. Стрелкаларынан уҥа-хаҥас, төттөрү барыан син. Ким бастакы хонууну туораабыт кыайар.

**Цифровой технологияны туһаныы (gmail.com)**

Аныгы сайдыылаах үйэҕэ цифровой технологияны сатаан туһаннахха, учуутал үлэтигэр чэпчэтиини, оҕолорго түргэнник өйдүүллэригэр, сыыһаларын тута бэрэбиэркэлэнэн көннөрүнэллэригэр кыах биэрэр. **gmail.com** нөҥүө араас тестэри, ыйытыктары кылгас бириэмэҕэ ыытан, оҕо билиитин түмүгүн билэр кыахтанар. Биир текси атын-атын сиргэ олорон айан, көннөрөн, эбэн биэрсиһиэхтэрин сөп. Учуутал оҕолору кытары көрөн олорон оҕолор сыыһаларын тута көннөрөн, эбэн-сабн биэриэн син.

“Хахут” приложениенан “Интерактивнай оонньуу” ыытан оҕолорго олус сэргэх оонньуу күрэҕин оҥоруохха син. Телефонна “Хахут” приложениенаны туруоран, ол нөҥүө үөрэнээччи күрүн олорон сыыһа, сөпкө эппиэттээбитин билэр. Оонньуу түмүгэр ким хас бааллааҕа тута көстөр.

**Проект-комикс**

 Оҕо аахпыт айымньытын уруһуй көмөтүнэн ис хоһоонун көрдөрөр. Сүрүн геройдары санардан, событиялар көстөллөр. Маннык үлэ оҕо айар, толкуйдуур, кэпсиир дьоҕурун сайыннарар. Бу үлэ бөлөҕүнэн ыытыллара ордук табыгастаах. Үлэ түмүгэ кинигэ буолан тахсар. Оҕо үлэтин түмүгүн көрөн астынар.

**Түмүк**

Т.Е.Сметанин саха норуотун биир чаҕылхай суруйааччыта. Кини оҕолорго анаабыт айымньылара оҕону үчүгэйгэ, кэрэҕэ, айылҕаны таптыырга үөрэтэллэр. Учуутал уруокка туттар араас ньымалара, үөрэнээччи айымньы ис хоһоонун таба өйдүүрүгэр, ылынарыгар тирэх буолаллар. Маннык үлэҕэ оҕо бэйэтин санаатын этинэ, кыаҕын таба тайанан инники диэки барарыгар көмөлөөх буолара саарбаҕа суох. Саха оҕото төрөөбүт тылынан саҥарар, толкуйдуур буоллаҕына, олоххо миэстэтин булунарыгар, туруоруммут сыалын ситиһэригэр төһүү күүс буолар. Бу историяҕа биирдэ буолар улахан тэрээһиҥҥэ кыттыыны ылбыппыттан, бу чинчийбит үлэбитинэн сэмэй кылааппытын киллэрдибит диэн астына саныыбыт.

**Туһаныллыбыт литература**

1. “Сирдээ5и дьолу билэбин...” - Т.Е.Сметанин төрөөбүтэ 85 сылыгар хомуйан онордо Иванова Р.А., 2004, - 74с
2. “Саҥа олох” 14.07.1944 с., хаһыаттан ылыллыбыт ыстатыйа.
3. Т.Е.Сметанин: ахтыылар, ыстатыйалар/{хомуйан оҥордо А.И.Аржаков} Дь: Бичик, 2009, - 176 с.
4. “Тимофей Сметанин” – 1,2 тома. Дь., “Бичик” НКК – 1999с.